Λιβύη: Επιδιώκουμε αστικό, δημοκρατικό κράτος που θα ενσωματώνει τον ισλαμικό νόμο
ανέφερε σε ομιλία του ο προσωρινός ηγέτης Μουσταφά Αμπντέλ Τζαλίλ
Ο επικεφαλής της προσωρινής κυβέρνησης της Λιβύης, Μουσταφά Αμπντέλ Τζαλίλ, προέτρεψε χιλιάδες υποστηρικτές του στην Τρίπολη, να στηρίξουν ένα αστικό, δημοκρατικό κράτος, που θα ενσωματώνει τον ισλαμικό νόμο στις βασικές νομοθετικές αρχές του. Ο κ. Τζαλίλ ζήτησε από το λαό της Λιβύης να χτίσει ένα κράτος που θα στηρίζεται στην εφαρμογή του νόμου και θα αποφεύγει επιθέσεις αντεκδίκησης σε οχυρά της κυβέρνησης του πρώην ηγέτη Μοαμάρ Καντάφι. Κατά την πρώτη ομιλία του στην Τρίπολη, ο επικεφαλής του Εθνικού Μεταβατικού Συμβουλίου ανέφερε ότι η προσωρινή διοίκηση επιδιώκει «ένα εύνομο κράτος με σεβασμό στην ανθρώπινη ευημερία όπου ο ισλαμικός νόμος, η Σαρία, θα αποτελεί την βάση της νομοθεσίας του», ανέφερε χαρακτηριστικά. Αλλά πρόσθεσε ότι η «εξτρεμιστική ιδεολογία» από οποιαδήποτε μερίδα του πολιτικού φάσματος, δεν πρόκειται να γίνει αποδεκτή και ότι οι Λίβυοι υποστηρίζουν μια μετριοπαθή εκδοχή του Ισλάμ. Ο κ. Τζαλίλ μετέβη στην Τρίπολη το Σάββατο για πρώτη φορά από τότε που οι ανταρτικές δυνάμεις ανάγκασαν τον κ. Καντάφι να εγκαταλείψει την πόλη. Η ομιλία του πραγματοποιήθηκε στην πλατεία Μαρτύρων, τοποθεσία που μέχρι πρόσφατα πραγματοποιούνταν οι ομιλίες του Μοαμάρ Καντάφι. Μέχρι τώρα ο κ. Τζαλίλ κατηύθυνε την προσωρινή κυβέρνηση από την Βεγγάζη, οχυρό της επανάστασης που εκδίωξε τον πρώην ηγέτη της Λιβύης. Νωρίτερα την Δευτέρα, δυνάμεις πιστών στον Μοαμάρ Καντάφι ξεκίνησαν σειρά αντεπιθέσεων, μεταξύ των οποίων ήταν και επιδρομή σε διυλιστήριο στην πόλη Ρας Λανούφ, που είχε σαν αποτέλεσμα να χάσουν την ζωή τους 15 φύλακες του εργοταξίου. Στη συνέχεια μια ομάδα υποστηρικτών των δυνάμεων του Μοαμάρ Καντάφι έβαλε φωτιά στις εγκαταστάσεις του διυλιστηρίου. Η πόλη Ρας Λανούφ βρίσκεται σε περιοχή που ελέγχεται από τους αντάρτες. Οι μάχες συνεχίζονται επίσης στη γενέτειρα του κ. Καντάφι, την πόλη Σύρτη και σε περιοχές της Μπάνι Ουαλίντ, που βρίσκεται νοτιοανατολικά της πρωτεύουσας Τρίπολης.